CELEX: 32016R1724
Language: hu
Date: 2016-09-14 00:00:00
Title: Az Európai Parlament és a Tanács (EU) 2016/1724 rendelete (2016. szeptember 14.) a Közösség harmadik országokkal folytatott külkereskedelmére vonatkozó statisztikáról szóló 471/2009/EK rendeletnek bizonyos intézkedések elfogadása érdekében a Bizottságra ruházandó felhatalmazáson alapuló és végrehajtási hatáskörök tekintetében történő módosításáról (EGT-vonatkozású szöveg)

30.9.2016   
               
               
                  HU
               
               
                  Az Európai Unió Hivatalos Lapja
               
               
                  L 266/1
               
            AZ EURÓPAI PARLAMENT ÉS A TANÁCS (EU) 2016/1724 RENDELETE
      (2016. szeptember 14.)
      a Közösség harmadik országokkal folytatott külkereskedelmére vonatkozó statisztikáról szóló 471/2009/EK rendeletnek bizonyos intézkedések elfogadása érdekében a Bizottságra ruházandó felhatalmazáson alapuló és végrehajtási hatáskörök tekintetében történő módosításáról
      (EGT-vonatkozású szöveg)
      AZ EURÓPAI PARLAMENT ÉS AZ EURÓPAI UNIÓ TANÁCSA,
      tekintettel az Európai Unió működéséről szóló szerződésre és különösen annak 338. cikke (1) bekezdésére,
      tekintettel az Európai Bizottság javaslatára,
      a jogalkotási aktus tervezete nemzeti parlamenteknek való megküldését követően,
      rendes jogalkotási eljárás keretében (1),
      mivel:
      
                  (1)
               
               
                  Az Európai Unió működéséről szóló szerződés (a továbbiakban: a Szerződés) hatálybalépésének következtében a Bizottságra ruházott hatásköröket össze kell hangolni a Szerződés 290. és 291. cikkével.
               
            
                  (2)
               
               
                  A 182/2011/EU európai parlamenti és tanácsi rendelet (2) elfogadásához kapcsolódóan a Bizottság nyilatkozat útján (3) kötelezettséget vállalt arra, hogy a Szerződésben foglalt feltételekkel összhangban felülvizsgálja az ellenőrzéssel történő szabályozási bizottsági eljárásra hivatkozást tartalmazó jogalkotási aktusokat.
               
            
                  (3)
               
               
                  A 471/2009/EK európai parlamenti és tanácsi rendelet (4) hatáskörrel ruházza fel a Bizottságot az említett rendelet bizonyos rendelkezéseinek végrehajtása érdekében.
               
            
                  (4)
               
               
                  A 471/2009/EK rendeletnek a Szerződés 290. és 291. cikkéhez való hozzáigazítása érdekében az említett rendelet által a Bizottságra ruházott végrehajtási hatásköröket felhatalmazáson alapuló jogi aktusok és végrehajtási jogi aktusok elfogadására vonatkozó hatáskörökkel kell felváltani.
               
            
                  (5)
               
               
                  A Vámkódexben tett változtatások vagy a nemzetközi egyezményekből eredő rendelkezések, valamint a módszertani szempontok által megkövetelt módosítások figyelembevétele érdekében, és tekintettel egy hatékony adatgyűjtési és statisztika-előállítási rendszer kialakításának szükségességére, fel kell hatalmazni a Bizottságot, hogy a Szerződés 290. cikkének megfelelően jogi aktusokat fogadjon el az alábbiakra vonatkozóan:
                  
                              —
                           
                           
                              vámeljárások vagy vámjogi sorsok jegyzékének kiigazítása,
                           
                        
                              —
                           
                           
                              különleges áruk vagy árumozgások, valamint a rájuk alkalmazandó eltérő vagy különleges rendelkezések,
                           
                        
                              —
                           
                           
                              áruk és árumozgások külkereskedelmi statisztikából történő kizárása,
                           
                        
                              —
                           
                           
                              a 471/2009/EK rendelet 4. cikkének (2) és (4) bekezdése szerinti adatgyűjtés,
                           
                        
                              —
                           
                           
                              a statisztikai adatok további meghatározása,
                           
                        
                              —
                           
                           
                              az 471/2009/EK rendelet 3. cikkének (3) bekezdésében említett különleges árukkal és árumozgásokkal, illetve az említett rendelet 4. cikkének (2) bekezdésével összhangban szolgáltatott adatokkal kapcsolatos korlátozott adatcsoportokra vonatkozó követelmény,
                           
                        
                              —
                           
                           
                              a számlázás pénzneme szerinti bontásban készült kereskedelmi statisztikák esetében a partnerországok, áruk és pénznemek tekintetében alkalmazandó összesítési szint.
                           
                        Különösen fontos, hogy a Bizottság az előkészítő munkája során megfelelő konzultációkat folytasson, többek között szakértői szinten is, és hogy e konzultációkra a jogalkotás minőségének javításáról szóló, 2016. április 13-i intézményközi megállapodásnak (5) megfelelően kerüljön sor. A felhatalmazáson alapuló jogi aktusok előkészítésében való egyenlő részvétel biztosítása érdekében az Európai Parlament és a Tanács a tagállamok szakértőivel egyidejűleg kap kézhez minden dokumentumot, és szakértőik rendszeresen részt vehetnek a Bizottság felhatalmazáson alapuló jogi aktusok előkészítésével foglalkozó szakértői csoportjainak ülésein.
               
            
                  (6)
               
               
                  A Bizottságnak biztosítania kell, hogy az említett felhatalmazáson alapuló jogi aktusok ne rójanak jelentős többletterhet a tagállamokra vagy az adatszolgáltatókra, valamint hogy a lehető legkisebb költséggel járjanak.
               
            
                  (7)
               
               
                  A 471/2009/EK rendelet végrehajtása egységes feltételeinek biztosítása érdekében a Bizottságra végrehajtási hatásköröket kell ruházni, hogy intézkedéseket hozzon:
                  
                              —
                           
                           
                              a rendelet 5. cikkének (1) bekezdésében említett adatokhoz alkalmazandó kódok és azok formátuma,
                           
                        
                              —
                           
                           
                              a vállalkozások jellemzőire vonatkozó adatok és az említett cikk szerint gyűjtött adatok összekapcsolása, valamint
                           
                        
                              —
                           
                           
                              a továbbított statisztikák egységes tartalma és lefedettsége tárgyában.
                           
                        Ezeket a végrehajtási hatásköröket a 182/2011/EU rendeletnek megfelelően kell gyakorolni.
               
            
                  (8)
               
               
                  A 471/2009/EK rendelet 11. cikkében említett, a harmadik országokkal folytatott külkereskedelemre vonatkozó statisztikai bizottság (a továbbiakban: Extrastat-bizottság) tanácsadást nyújtott a Bizottságnak, és segítette azt végrehajtási hatásköreinek gyakorlásában. Az európai statisztikai rendszer (ESR) felépítésének megújítását szolgáló – az ESR-n belül a koordináció és a partnerség javítását egy egyértelmű piramisszerű rendszerben megcélzó – stratégiának megfelelően a 223/2009/EK európai parlamenti és tanácsi rendelettel (6) létrehozott Európai Statisztikai Rendszer Bizottságának (a továbbiakban: ESR-bizottság) tanácsadó szerepet kell betöltenie és segítenie kell a Bizottságot végrehajtási hatásköreinek gyakorlásában. Ennek érdekében, a 471/2009/EK rendeletet módosítani kell oly módon, hogy az Extrastat-bizottságra való hivatkozás helyébe az ESR-bizottságra történő hivatkozás lépjen.
               
            
                  (9)
               
               
                  A jogbiztonság érdekében ez a rendelet nem érintheti a hatálybalépése előtt indított, de még folyamatban lévő, valamely intézkedés elfogadására irányuló eljárásokat.
               
            
                  (10)
               
               
                  A 471/2009/EK rendeletet ezért ennek megfelelően módosítani kell,
               
            ELFOGADTA EZT A RENDELETET:
      1. cikk
      A 471/2009/EK rendelet a következőképpen módosul:
      
                  1.
               
               
                  A 3. cikk a következőképpen módosul:
                  
                              a)
                           
                           
                              a (2) bekezdés helyébe a következő szöveg lép:
                              „(2)   A Vámkódexben tett változtatások és a nemzetközi egyezményekből eredő rendelkezések figyelembevétele érdekében a Bizottság felhatalmazást kap arra, hogy a 10a. cikknek megfelelően felhatalmazáson alapuló jogi aktusokat fogadjon el az e cikk (1) bekezdésének második albekezdésében említett vámeljárások vagy vámjogi sorsok jegyzékének kiigazítására vonatkozóan.”;
                           
                        
                              b)
                           
                           
                              a (3) bekezdés második albekezdése helyébe a következő szöveg lép:
                              „A Bizottság felhatalmazást kap arra, hogy a 10a. cikknek megfelelően felhatalmazáson alapuló jogi aktusokat fogadjon el a különleges árukkal vagy árumozgásokkal, valamint a rájuk alkalmazandó eltérő vagy különleges rendelkezésekre vonatkozóan.”;
                           
                        
                              c)
                           
                           
                              a (4) bekezdés második albekezdése helyébe a következő szöveg lép:
                              „A Bizottság felhatalmazást kap arra, hogy a 10a. cikknek megfelelően felhatalmazáson alapuló jogi aktusokat fogadjon el az áruk és árumozgások külkereskedelmi statisztikából történő kizárására vonatkozóan.”;
                           
                        
                              d)
                           
                           
                              a cikk a következő bekezdéssel egészül ki:
                              „(5)   A (2), (3) és (4) bekezdés szerinti felhatalmazás gyakorlása során a Bizottság gondoskodik arról, hogy a felhatalmazáson alapuló jogi aktusok ne rójanak jelentős többletterhet a tagállamokra vagy az adatszolgáltatókra.”
                           
                        
            
                  2.
               
               
                  A 4. cikk (5) bekezdésének helyébe a következő szöveg lép:
                  „(5)   A Bizottság felhatalmazást kap arra, hogy a 10a. cikknek megfelelően felhatalmazáson alapuló jogi aktusokat fogadjon el az e cikk (2) és (4) bekezdésében említett adatgyűjtéssel kapcsolatban. E felhatalmazás gyakorlása során a Bizottság gondoskodik arról, hogy a felhatalmazáson alapuló jogi aktusok ne rójanak jelentős többletterhet a tagállamokra vagy az adatszolgáltatókra.”
               
            
                  3.
               
               
                  Az 5. cikk a következőképpen módosul:
                  
                              a)
                           
                           
                              a (2) bekezdés helyébe a következő szöveg lép:
                              „(2)   A Bizottság felhatalmazást kap arra, hogy a 10a. cikknek megfelelően felhatalmazáson alapuló jogi aktusokat fogadjon el az adatok az e cikk (1) bekezdése szerinti további meghatározásával kapcsolatban.
                              (2a)   A Bizottság végrehajtási jogi aktusok révén intézkedéseket hoz az e cikk (1) bekezdésében említett adatokhoz alkalmazandó kódokkal és azok formátumával kapcsolatban.
                              Ezeket a végrehajtási jogi aktusokat a 11. cikk (2) bekezdésében említett vizsgálóbizottsági eljárás keretében kell elfogadni.”;
                           
                        
                              b)
                           
                           
                              a (4) bekezdés második albekezdése helyébe a következő szöveg lép:
                              „A Bizottság felhatalmazást kap arra, hogy a 10a. cikknek megfelelően felhatalmazáson alapuló jogi aktusokat fogadjon el ezen korlátozott adatcsoportokkal kapcsolatban.”;
                           
                        
                              c)
                           
                           
                              a cikk a következő bekezdéssel egészül ki:
                              „(5)   A (2) és (4) bekezdés szerinti felhatalmazás gyakorlása során a Bizottság gondoskodik arról, hogy a felhatalmazáson alapuló jogi aktusok ne rójanak jelentős többletterhet a tagállamokra vagy az adatszolgáltatókra.”
                           
                        
            
                  4.
               
               
                  A 6. cikk a következőképpen módosul:
                  
                              a)
                           
                           
                              a (2) bekezdés harmadik albekezdésének helyébe a következő szöveg lép:
                              „A Bizottság végrehajtási jogi aktusok révén intézkedéseket hoz az adatok összekapcsolásával és az összeállítandó statisztikákkal kapcsolatban.
                              Ezeket a végrehajtási jogi aktusokat a 11. cikk (2) bekezdésében említett vizsgálóbizottsági eljárás keretében kell elfogadni.”;
                           
                        
                              b)
                           
                           
                              a (3) bekezdés helyébe a következő szöveg lép:
                              „(3)   A tagállamok kétévente éves kereskedelmi statisztikát állítanak össze a számlázás pénzneme szerinti bontásban.
                              A tagállamok a statisztikát a számlázás pénznemét tartalmazó vám-árunyilatkozatokból származó kiviteli és behozatali adatok reprezentatív mintája alapján állítják össze. Amennyiben a vám-árunyilatkozat nem tartalmaz adatot a kiviteli számlázási pénznemről, felmérést kell végezni a szükséges adatok megszerzése érdekében.
                              A Bizottság felhatalmazást kap arra, hogy a 10a. cikknek megfelelően felhatalmazáson alapuló jogi aktusokat fogadjon el a partnerországok, áruk és pénznemek tekintetében alkalmazandó összesítési szintre vonatkozóan. E felhatalmazás gyakorlása során a Bizottság gondoskodik arról, hogy a felhatalmazáson alapuló jogi aktusok ne rójanak jelentős többletterhet a tagállamokra vagy az adatszolgáltatókra.”
                           
                        
            
                  5.
               
               
                  A 8. cikk a következőképpen módosul:
                  
                              a)
                           
                           
                              az (1) bekezdés helyébe a következő szöveg lép:
                              „(1)   A tagállamok minden egyes havi tárgyidőszak végét követően 40 napon belül megküldik a Bizottságnak (az Eurostatnak) a 6. cikk (1) bekezdésében említett statisztikát. A tagállamok biztosítják, hogy a statisztika a kérdéses tárgyidőszak valamennyi behozatalára és kivitelére vonatkozóan tartalmazzon adatokat, és kiigazításokat végeznek, amennyiben nem állnak rendelkezésre adatok.
                              Amennyiben a már továbbított statisztika felülvizsgálat tárgyát képezi, a tagállamok a felülvizsgált eredményeket legkésőbb a felülvizsgált adatok elérhetővé válását követő hónap utolsó napján továbbítják.
                              A tagállamok a Bizottságnak (az Eurostatnak) megküldendő statisztikai eredményekbe a bizalmas statisztikai adatokat is belefoglalják.
                              A Bizottság végrehajtási jogi aktusok révén intézkedéseket hoz a továbbított statisztikák tartalmára és lefedettségére vonatkozó egységes technikai előírásokkal kapcsolatban. Ezeket a végrehajtási jogi aktusokat a 11. cikk (2) bekezdésében említett vizsgálóbizottsági eljárás keretében kell elfogadni.”;
                           
                        
                              b)
                           
                           
                              a (2) bekezdés helyébe a következő szöveg lép:
                              „(2)   A tagállamok a 6. cikk (2) bekezdésében említett, a vállalkozások jellemzői szerinti kereskedelmi statisztikákat a referenciaév végétől számított 18 hónapon belül továbbítják a Bizottságnak (az Eurostatnak).
                              A tagállamok a 6. cikk (3) bekezdésében említett, a számlázás pénzneme szerinti bontásban készült kereskedelmi statisztikákat a referenciaév végétől számított három hónapon belül továbbítják a Bizottságnak (az Eurostatnak).”
                           
                        
            
                  6.
               
               
                  A szöveg a következő cikkel egészül ki:
                  „10a. cikk
                  A felhatalmazás gyakorlása
                  (1)   A felhatalmazáson alapuló jogi aktusok elfogadására vonatkozóan a Bizottság részére adott felhatalmazás gyakorlásának feltételeit ez a cikk határozza meg.
                  (2)   A Bizottságnak a 3. cikk (2), (3) és (4) bekezdésében, a 4. cikk (5) bekezdésében, az 5. cikk (2) és (4) bekezdésében, valamint a 6. cikk (3) bekezdésében említett, felhatalmazáson alapuló jogi aktusok elfogadására vonatkozó felhatalmazása ötéves időtartamra szól 2016. október 20-tól kezdődő hatállyal. A Bizottság legkésőbb kilenc hónappal az ötéves időtartam letelte előtt jelentést készít a felhatalmazásról. A felhatalmazás hallgatólagosan meghosszabbodik a korábbival megegyező időtartamra, amennyiben az Európai Parlament vagy a Tanács nem ellenzi a meghosszabbítást legkésőbb három hónappal minden egyes időtartam letelte előtt.
                  (3)   Az Európai Parlament vagy a Tanács bármikor visszavonhatja a 3. cikk (2), (3) és (4) bekezdésében, a 4. cikk (5) bekezdésében, az 5. cikk (2) és (4) bekezdésében, valamint a 6. cikk (3) bekezdésében említett felhatalmazást. A visszavonásról szóló határozat megszünteti az abban meghatározott felhatalmazást. A határozat az Európai Unió Hivatalos Lapjában való kihirdetését követő napon, vagy a benne megjelölt későbbi időpontban lép hatályba. A határozat nem érinti a már hatályban lévő felhatalmazáson alapuló jogi aktusok érvényességét.
                  (4)   A felhatalmazáson alapuló jogi aktus elfogadása előtt a Bizottság a jogalkotás minőségének javításáról szóló, 2016. április 13-i intézményközi megállapodásban (*) foglalt elveknek megfelelően konzultál az egyes tagállamok által kijelölt szakértőkkel.
                  (5)   A Bizottság a felhatalmazáson alapuló jogi aktus elfogadását követően haladéktalanul és egyidejűleg értesíti az Európai Parlamentet és a Tanácsot a jogi aktusról.
                  (6)   A 3. cikk (2), (3) és (4) bekezdése, a 4. cikk (5) bekezdése, az 5. cikk (2) és (4) bekezdése, valamint a 6. cikk (3) bekezdése értelmében elfogadott, felhatalmazáson alapuló jogi aktus csak akkor lép hatályba, ha az Európai Parlamentnek és a Tanácsnak a jogi aktusról való értesítését követő három hónapon belül sem az Európai Parlament, sem a Tanács nem emelt ellene kifogást, illetve ha az említett időtartam lejártát megelőzően mind az Európai Parlament, mind a Tanács arról tájékoztatta a Bizottságot, hogy nem fog kifogást emelni. Az Európai Parlament vagy a Tanács kezdeményezésére ez az időtartam három hónappal meghosszabbodik.
                  
                     (*)  HL L 123., 2016.5.12., 1. o.”."
						
               
            
                  7.
               
               
                  A 11. cikk helyébe a következő szöveg lép:
                  „11. cikk
                  A bizottsági eljárás
                  (1)   A Bizottságot a 223/2009/EK rendelettel létrehozott Európai Statisztikai Rendszer Bizottsága segíti. Ez a bizottság a 182/2011/EU európai parlamenti és tanácsi rendelet (**) értelmében vett bizottságnak minősül.
                  (2)   Az e bekezdésre történő hivatkozáskor a 182/2011/EU rendelet 5. cikkét kell alkalmazni.
                  
                     (**)  Az Európai Parlament és a Tanács 182/2011/EU rendelete (2011. február 16.) a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról (HL L 55., 2011.2.28., 13. o.).”."
						
               
            2. cikk
      Ez a rendelet nem érinti a 471/2009/EK rendeletben előírt intézkedések elfogadására irányuló, e rendelet hatálybalépése előtt indított, de a hatálybalépéskor még folyamatban lévő eljárásokat.
      3. cikk
      Ez a rendelet az Európai Unió Hivatalos Lapjában való kihirdetését követő huszadik napon lép hatályba.
      
         Ez a rendelet teljes egészében kötelező és közvetlenül alkalmazandó valamennyi tagállamban.
         Kelt Strasbourgban, 2016. szeptember 14-én.
         
            
               az Európai Parlament részéről
            
            
               az elnök
            
            M. SCHULZ
         
         
            
               a Tanács részéről
            
            
               az elnök
            
            I. KORČOK
         
      
      
         (1)  Az Európai Parlament 2014. március 12-i álláspontja (a Hivatalos Lapban még nem tették közzé) és a Tanács 2016. június 16-i álláspontja első olvasatban (a Hivatalos Lapban még nem tették közzé). Az Európai Parlament 2016. szeptember 13-i álláspontja (a Hivatalos Lapban még nem tették közzé).
      
         (2)  Az Európai Parlament és a Tanács 182/2011/EU rendelete (2011. február 16.) a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról (HL L 55., 2011.2.28., 13. o.).
      
         (3)  HL L 55., 2011.2.28., 19. o.
      
      
         (4)  Az Európai Parlament és a Tanács 471/2009/EK rendelete (2009. május 6.) a Közösség harmadik országokkal folytatott külkereskedelmére vonatkozó statisztikáról, valamint az 1172/95/EK tanácsi rendelet hatályon kívül helyezéséről (HL L 152., 2009.6.16., 23. o.).
      
         (5)  HL L 123., 2016.5.12., 1. o.
      
      
         (6)  Az Európai Parlament és a Tanács 223/2009/EK rendelete (2009. március 11.) az európai statisztikákról és a titoktartási kötelezettség hatálya alá tartozó statisztikai adatoknak az Európai Közösségek Statisztikai Hivatala részére történő továbbításáról szóló 1101/2008/EK, Euratom európai parlamenti és tanácsi rendelet, a közösségi statisztikákról szóló 322/97/EK tanácsi rendelet és az Európai Közösségek statisztikai programbizottságának létrehozásáról szóló 89/382/EGK, Euratom tanácsi határozat hatályon kívül helyezéséről (HL L 87., 2009.3.31., 164. o.).